Som nyansat direktør for Pædagogernes Pensionskasse valgte Sune Schackenfeldt i efteråret sidste år at indføre nultolerance over for gaver og rejser fra samarbejdspartnere.

Gaveregnen havde været ret massiv, siden han havde sat sig til rette i direktørstolen. Og det, mente han, var et problem:

- Når man starter som ny direktør, får man stor opmærksomhed både i form af vin, gaver og rejser verden rundt. Så stillede jeg mig selv spørgsmålet: Hvorfor det? Jeg tror ikke, det udelukkende er fordi, jeg er en festlig fyr, at jeg bliver inviteret på en rejse.

- Jeg tror, man vil bruge det til at påvirke og komme med synspunkter - at gøre opmærksom på sig selv, siger Sune Schackenfeldt, som er gæst i dagens P1 Sommerbusiness, der sendes klokken 13.03.

Julegaver til børnene

Pædagogernes Pensionskasse sidder på en formue på 65 milliarder kroner. Sådan en pengetank giver dollartegn i øjnene på kapitalforvaltere i hele verden, der vil gå langt for at få fingre i pædagogernes pensionsopsparinger.

Det gør de blandt andet ved at invitere medarbejderne på luksusrejser og ved at sende store gaver til direktørens kontor.

- Jeg blev overrasket over, hvor massivt det er med gaver. Og mens jeg havde børnene rendende rundt om benene derhjemme, tænkte jeg, det var tid til et opgør. Så lavede jeg en doktrin, som blev sendt ud til medarbejderne, siger Sune Schackenfeldt.

Læs også : To mænd får mildnet straf for bestikkelse

Schackenfeldt har fire små børn. Den viden havde kapitalforvalterne, når de tilbød ham gaver.

- Dem, som har ønsket at begave mig, har været meget indsigtsfulde. De inviterede mig og børnene op, og så kunne vi få julegaverne og juletræ med tilbage.

- Det er noget, som børnene havde været glade for. Men næste jul vil de står med bedende øjne, og der må jeg spørge, om det ville påvirke mig. Det tror jeg faktisk, det ville, siger Sune Schackenfeldt, der tiltrådte som direktør for Pædagogernes Pensionskasse i august sidste år.

Danskvand på Østerbro

For at skabe gode relationer og finde gode investeringer inviteres samarbejdspartnere i stedet på kaffe eller danskvand hos Pædagogernes Pensionskasse på Østerbro i København.

- Vi er et professionelt pensionsselskab, der leverer det bedste afkast i markedsrenter. Det her er et skridt, som, jeg føler, er meget nødvendigt i forhold til, hvad der er relevant for pædagogerne. Det er vigtigt, vi har en dobbelt bundlinje, så vi leverer gode markedsafkast, men også bidrager til den proces at skabe en bedre verden, siger Sune Schackenfeldt.

Han er dog ikke klar til at gå ned på samme lønniveau, som de pædagoger, der indbetaler til hans pengekasse.